钦定古今图书集成/明伦汇编/官常典/第755卷 > 成德〈父文桂〉
## 钦定古今图书集成/明伦汇编/官常典/第755卷 > 成德〈父文桂〉

按《明外史》本传：“德字元升，霍州人。依舅氏，占籍怀柔。
举崇祯四年进士，除滋阳知县。性刚介，清操绝俗。疾
恶若仇，颇好击断。文震孟入都，德郊迎，执弟子礼，语
刺温体仁，体仁闻而恨之。兖州知府增饷额，德固争，
又尝捕治其爪牙吏。知府怒，谗于御史禹好善。好善，
体仁客也，遂诬德贪虐，逮入京。滋阳民诣阙讼冤，震”
孟在阁，亦言其枉。德道中具疏极论体仁罪，而震孟
已被体仁挤去。好善再劾德，言“其疏出震孟手”，帝不
之究。德母张伺体仁长安街，绕舆大骂，拾瓦砾掷之。
体仁恚，疏闻于朝。诏五城御史驱逐，移德镇抚狱掠
治。杖六十，午门外戍边，坐赃六千有奇，而给体仁校
尉五十人护出入。德居戍所七年，用御史詹兆恒荐，
起如皋知县，寻擢武库主事。以母老，三疏力辞，不允，
乃就道。至则上言：“年来中外多故，居官者爵禄迷心，
廉耻道丧。其宁淡自将，矢死靡他者，在北则旧太常
鹿善继，在西则旧太守祝万龄耳。陛下御极十七年，
何仗节死义之寥寥也？宋臣张栻有言：‘仗节死义之
臣，当于犯颜谏诤中求之。夫犯颜谏诤何难，在朝廷
养之而已。表厥宅里，所以伸忠臣孝子于生前；殊厥
井疆，所以诛乱臣贼子于未死。苟死敌者无功，则媚
敌者且无罪；死贼者褒扬不亟，则从贼者恬而不知
畏也’。”还朝甫三月，京师陷，恸哭触地流血，贼露刃胁
之，不为动。家有妹，年二十馀，因家难未嫁。德顾之曰：
“我死，汝何依？妹请先死。”德称善，哭而视其缢。继室霍
请继之，德痛不及视。入别其母，哭尽哀，出而自缢。母
见子女及子妇皆死，亦投缳死。先是，怀柔城破，德父
文桂遇害，家属尽没。妻刘在京，以征德赃急，忧悸死。
至是又阖门死难，惟幼子先寄友人家，获存。福王时，
赠光禄卿，谥忠毅。